32001D0751
L 281/24
JURNALUL OFÍCIAL AL UNIUNII EUROPENE
DECIZIA COMISIEI
din 16 octombrie 2001
de stabilire a condițiilor de sănătate animală și a certificării veterinare pentru importurile de ratite vii și ouă de ratite destinate incubației din țări terțe, inclusiv a măsurilor de sănătate animală de aplicat după import, de modificare a Deciziei 95/233/CE a Comisiei de stabilire a listei țărilor terțe din care statele membre autorizează importurile de păsări de curte vii și de ouă destinate incubației și de modificare a Deciziei 96/659/CE a Comisiei privind măsurile de protecție cu privire la febra hemoragică de Crimeea - Congo
[notificată cu numărul C(2001) 3074]
(Text cu relevanță pentru SEE)
(2001/751/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează schimburile intracomunitare și importurile din țări terțe de păsări de curte și de ouă pentru incubație (1), astfel cum a fost modificată ultima dată prin Decizia 2000/505/CE (2), în special articolul 21 alineatul (1), articolul 23 alineatul (1), articolul 24 alineatul (2), articolul 26 alineatul (2) și articolul 27a,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care sunt introduse în Comunitate din țări terțe și de modificare a Directivelor 89/662/CEE, 90/425/CEE și 90/675/CEE (3), astfel cum a fost modificată ultima dată prin Actul de aderare a Austriei, Finlandei și Suediei, în special articolul 10,
întrucât:
(1)
Decizia 96/482/CE a Comisiei (4) a stabilit condițiile de sănătate animală și certificatele sanitar-veterinare pentru importurile de păsări de curte și ouă destinate incubației din țări terțe, cu excepția ratitelor și ouălor de ratite destinate incubației, datorită diferențelor biologice dintre aceste păsări și alte specii de păsări de curte.
(2)
Pe baza avizului Comitetului științific veterinar și a informațiilor furnizate de țările exportatoare în cauză, pot fi stabilite acum condițiile pentru importul ratitelor și al ouălor de ratite destinate incubației.
(3)
Regulamentul (CEE) nr. 2782/75 al Consiliului din 29 octombrie 1975 privind producția și comercializarea ouălor pentru incubație și a puilor de fermă (5) stabilește cerințele pentru marcarea ouălor destinate incubației și Regulamentul (CEE) nr. 1868/77 al Comisiei (6) de punere în aplicare a celui dintâi, de stabilire a modalităților de aplicare, în special în ceea ce privește marcarea ouălor destinate incubației și cerințele privind identificarea, se aplică ouălor de ratite destinate incubației.
(4)
Decizia 96/659/CE a Comisiei din 22 noiembrie 1996 privind măsurile de protecție cu privire la febra hemoragică de Crimeea (Congo) (7), astfel cum a fost modificată ultima dată prin Decizia 97/183/CE (8), interzice statelor membre să importe ratite din Asia sau Africa, cu excepția cazurilor în care se oferă garanții suplimentare cu privire la febra hemoragică de Crimeea - Congo; în vederea asigurării unei puneri în aplicare coerente, cerințele sale ar trebui integrate în prezenta decizie.
(5)
Pentru a evita repetarea cerințelor în diverse acte legislative, Decizia 96/659/CE ar trebui modificată, astfel încât să excludă ratitele reglementate de prezenta decizie din domeniul de aplicare al Directivei 96/659/CE.
(6)
Din motive de coerență, Decizia 96/659/CE ar trebui, de asemenea, modificată în ceea ce privește carnea de ratite, astfel încât să excludă carnea de ratite reglementată de Decizia 2000/609/CE a Comisiei (9), astfel cum a fost modificată ultima dată prin Decizia 2000/782/CE (10).
(7)
În conformitate cu Decizia 96/659/CE, la sosirea în Comunitate, ratitele vii provenite din țări din Asia sau Africa sunt tratate împotriva ectoparaziților; în conformitate cu articolul 15 alineatul (4) litera (b) din Directiva 90/539/CEE, păsările de curte pentru tăiere trebuie duse, fără întârziere, la abatorul de destinație; riscul sanitar privind tratamentul și întârzierile cauzate de efectuarea testelor interzic, prin urmare, importul de ratite pentru tăiere din țări din Asia sau Africa.
(8)
În stabilirea condițiilor de certificare pentru ratite vii din țări terțe, trebuie să se țină seama de Directiva 91/628/CEE a Consiliului din 19 noiembrie 1991 privind protecția animalelor în timpul transportului și de modificare a Directivelor 90/425/CEE și 91/496/CEE (11), astfel cum a fost modificată ultima dată prin Directiva 95/29/CE (12).
(9)
Pentru a realiza armonizarea completă a condițiilor pentru importul ratitelor vii trebuie stabilită o listă a țărilor terțe cărora li se permite utilizarea certificatelor pentru importul de ratite vii; având în vedere garanțiile oferite, această listă ar trebui să includă, inter alia, Tunisia.
(10)
Această listă trebuie să se bazeze pe lista principală a țărilor terțe din care statele membre autorizează importurile de păsări de curte vii și de ouă destinate incubației, astfel cum prevede Decizia 95/233/CE a Comisiei (13), astfel cum a fost modificată ultima dată prin Decizia 96/619/CE (14).
(11)
Până în prezent, Tunisia nu este inclusă în lista principală stabilită de Decizia 95/233/CE; cu toate acestea, această țară nu a oferit garanțiile necesare pentru a fi inclusă pe lista respectivă, iar Decizia 95/233/CE trebuie modificată în consecință.
(12)
Pentru a putea utiliza certificatele pentru ratite vii, țările sau părți ale acestora trebuie să fi oferit suficiente garanții pentru a fi considerate indemne de gripă aviară și de boala Newcastle, în conformitate cu Decizia 93/342/CEE a Comisiei (15), astfel cum a fost modificată ultima dată prin Decizia 94/438/CE (16) sau aplica măsuri de luptă împotriva acestora cel puțin echivalente cu cele prevăzute de Directiva 92/66/CEE a Consiliului (17), astfel cum a fost modificată ultima dată prin Actul de aderare al Austriei, Finlandei și Suediei sau să ofere garanții de sănătate animală cel puțin echivalente cu cele stabilite în capitolul II din Directiva 90/539/CEE.
(13)
Țările sau părți ale acestora care apar pe lista teritoriilor autorizate să utilizeze certificatele pentru ratite vii au oferit garanțiile necesare enumerate anterior.
(14)
Republica Cehă, Israel și Elveția aplică măsuri de luptă împotriva bolii Newcastle cel puțin echivalente cu cele prevăzute de Directiva 92/66/CEE.
(15)
Namibia și Africa de Sud au oferit garanțiile necesare pentru lupta împotriva bolii Newcastle, oferind garanții de sănătate animală cel puțin echivalente celor prevăzute la capitolul II din Directiva 90/539/CEE, astfel încât importurile de ratite vii, altele decât cele pentru tăiere, să fie permise în condițiile stabilite în certificatele corespunzătoare din prezenta decizie, iar aceste țări au depus la Comisie un plan de eșantionare satisfăcător, bazat pe statistici cu privire la supravegherea bolii Newcastle în fermele din care ratitele de crescătorie vor fi trimise spre export în Uniunea Europeană.
(16)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Prevederile prezentei decizii se aplică importurilor de ratite și de ouă de ratite destinate incubației, în conformitate cu definițiile de la articolul 2 alineatele (1) și (2) din Directiva 90/539/CEE.
Articolul 2
(1) Statele membre autorizează importurile de:
(a)
ratite de reproducție și producție care corespund cerințelor prevăzute în unul din modelele de certificate de sănătate animală din anexa II, modelul A și modelul B;
(b)
ouă de ratite destinate incubației care corespund cerințelor prevăzute în unul din modelele de certificate de sănătate animală din anexa II, modelul C și modelul D;
(c)
pui de ratite de o zi care corespund cerințelor prevăzute în unul din modelele de certificate de sănătate animală din anexa II, modelul E și modelul F;
(d)
ratite pentru tăiere care corespund cerințelor prevăzute în unul din modelele de certificate de sănătate animală din anexa II, modelul G și modelul H,
cu condiția ca ratitele și ouăle destinate incubației să provină din țări terțe sau părți ale acestor țări menționate în coloana corespunzătoare din anexa I, să îndeplinească cerințele din certificatul de sănătate corespunzător prevăzut în anexa II și să fie însoțite de certificatul respectiv, completat și semnat corespunzător.
(2) Ratitele de reproducție și producție, ouăle destinate incubației și puii de ratite de o zi trebuie să provină din ferme care au fost autorizate de autoritatea competentă din țara terță în cauză, în conformitate cu cerințe cel puțin echivalente cu cele prevăzute la anexa II la Directiva 90/539/CEE și a căror autorizație nu a fost suspendată sau retrasă.
(3) Statele membre autorizează importurile de:
(a)
ratite vii, numai în cazul în care acestea sunt identificate cu ajutorul unui colier de identificare și/sau a unui microcip care să aibă codul ISO al țării de origine; microcipurile trebuie să corespundă standardelor ISO;
(b)
ouă de ratite destinate incubației, numai în cazul în care acestea sunt marcate cu o ștampilă care să indice codul ISO al țării și numărul de autorizație al fermei. În afară de acesta, după controlul la import, lotul trebuie transportat direct către destinația sa finală. Un asemenea marcaj trebuie să corespundă cerințelor generale pentru comercializarea ouălor stabilite la articolul 6 din Regulamentul (CEE) nr. 2782/75, astfel cum a fost modificat prin regulamentul său de punere în aplicare, Regulamentul (CEE) nr. 1868/77;
(c)
ouă destinate incubației și pui de ratite de o zi, doar în cazul în care ambalajul acestora este marcat cu codul ISO al țării, numărul de autorizație al fermei și în cazul în care pe ambalajul acestora apare, clar vizibilă și lizibilă, informația că lotul conține acest produs anume.
Articolul 3
(1) După import, ratitele de reproducție sau producție sau puii de ratite de o zi se țin izolați în ferma (fermele) de destinație fie pentru o perioadă de cel puțin șase săptămâni de la data sosirii, fie până în ziua sacrificării, în cazul sunt sacrificați înainte de expirarea celor șase săptămâni.
(2) După importul sub formă de ouă destinate incubației, ratitele eclozate din aceste ouă se țin izolate pentru o perioadă de cel puțin trei săptămâni de la data ecloziunii în eclozionator sau în ferma (fermele) în care au fost trimise după ecloziune.
(3) În perioadele menționate la alineatele (1) și (2), după caz și pe perioada incubației artificiale a ouălor, ratitele importate sau ouăle și ratitele eclozate din asemenea ouă se păstrează separat de cele neimportate și de alte păsări de curte. În consecință, ratitele se păstrează în adăposturi în care nu se află alte efective de ratite sau de păsări de curte, iar ouăle trebuie incubate în incubatoare și eclozionatoare separate.
(4) Prin derogare de la dispozițiile alineatului (3), statele membre pot autoriza amestecarea ratitelor sau ouălor importate cu alte păsări de curte sau respectiv ouă care sunt deja prezente în adăpost sau incubator/eclozionator. În această situație, perioadele menționate la alineatele (1) și (2), după caz, încep de la introducerea ultimei păsări sau respectiv a ultimului ou importat și nici una dintre păsări nu părăsește adăpostul înainte de sfârșitul acestei perioade.
(5) În cazul în care ratitele provin din țări din Asia sau Africa, la sosirea în Comunitate, ele sunt tratate pentru a se asigura distrugerea tuturor ectoparaziților de pe ele. După 14 zile de la tratament, toate ratitele, fără excepție, sunt supuse testului ELISA competitiv pentru a se depista posibila prezență a anticorpilor febrei hemoragice de Crimeea - Congo. Toate ratitele pentru care se obțin rezultate pozitive sunt distruse. Fiecare pasăre care a intrat în contact cu acestea este testată din nou cu ELISA după 21 de zile de la prelevarea inițială de probe, iar în cazul în care rezultatul obținut pentru vreuna din aceste păsări este pozitiv, întregul grup contaminat este distrus.
(6) În cazul în care ratitele sau ouăle destinate incubației din care au eclozat pui provin dintr-o țară considerată infectată cu boala Newcastle,
(a)
infrastructurile de izolare prevăzute la alineatele (1) și (2), după caz, trebuie verificate și autorizate de către autoritatea competentă înainte de începerea perioadei de izolare;
(b)
în perioadele de timp menționate la alineatele (1) și (2), după caz, se efectuează un test de izolare a virusului bolii Newcastle pentru fiecare pasăre, pe tampon cloacal sau pe probe de fecale;
(c)
în cazul în care ratitele sunt destinate unui stat membru sau unei regiuni al cărei statut a fost stabilit în conformitate cu articolul 12 alineatul (2) din Directiva 90/539/CEE, în afară de testul de izolare a virusului se efectuează un test serologic pentru fiecare pasăre;
(d)
nici o pasăre nu se scoate din izolare până nu se obțin rezultate negative la test.
(7) Ratitele trebuie să fie examinate clinic de către un medic veterinar oficial și, dacă este necesar, trebuie prelevate probe pentru a monitoriza starea lor de sănătate, cel puțin la sfârșitul perioadei prevăzute în alineatele (1) și (2), după caz.
(8) Perioadele menționate la alineatele (1) și (2), după caz, se prelungesc în caz de suspiciune de gripă aviară, boală Newcastle sau febră hemoragică de Crimeea - Congo, până când suspiciunile sunt îndepărtate.
Articolul 4
În cazul în care ratitele, ouăle destinate incubației sau puii de o zi și/sau efectivele lor de origine trebuie supuse unor teste în conformitate cu cerințele din certificatele a căror modele apar în anexa II, prelevarea de probe pentru teste și testele propriu-zise trebuie efectuate în conformitate cu protocoalele prevăzute de Decizia 92/340/CEE, după caz.
Articolul 5
Articolul 1 din Decizia 96/659/CE se înlocuiește cu următorul articol:
„Articolul 1
Statele membre interzic importul de ratite vii, altele decât cele care fac obiectul Deciziei 2001/751/CE, din țări din Africa și Asia și importul de carne de ratite, alta decât cea menționată de Decizia 2000/609/CE din țări din Africa și Asia.”
Articolul 6
În anexele I și II la Decizia 95/233/CE, se inserează o nouă line în conformitate cu ordinea alfabetică a codurilor ISO, după cum urmează:
„TN
Tunisia
x”
Articolul 7
Prezenta decizie se aplică loturilor certificate de la 1 ianuarie 2002.
Articolul 8
Prezenta decizie se adresează statelor membre.
Adoptată la Bruxelles, 16 octombrie 2001.